Néhány napon belül kártalaníthatják a bedőlt Robinson Tours ügyfeleit
Az iroda első becslései szerint 250 millió forint jár vissza a károsultaknak.
Lezárhatja a héten a hatósági eljárást, és törölheti az utazásszervezői nyilvántartásból a Robinson Tours utazási irodát Budapest Főváros Kormányhivatala. A törlés után a vagyoni biztosítékot nyújtó biztosító egy héten belül visszautalhatja az utasoknak a korábban befizetett összegeket - írta a Világgazdaság csütörtökön.

A Colonnade Biztosító magyarországi fióktelepének ügyvezetője a lapnak elmondta: bár magasabb az ügyfeleknek járó összeg az iroda első becslésében szereplő 250 millió forintnál, a 380 milliós kaucióbiztosítás bizonyosan fedezi majd a teljes kárértéket.

Kovács Gábor tájékoztatása szerint a biztosító úgy számol, hogy a törlés utáni egy héten belül az érintettek több mint 90 százaléka megkaphatja a korábban befizetett összeget. A fennmaradó esetekben további vizsgálatra van szükség, mert volt például olyan ügyfél, aki a bankkártyával fizetett pénzt az úgynevezett chargeback szolgáltatással visszakérte a bankjától. Ilyenkor az érintett már nem jogosult kártérítésre a biztosítótól.

A Robinson Tours május 9-én jelentett csődöt - idézi fel a lap.

A vírus miatt május végén leállt a görög utakra specializálódott Aeolus Utazási Iroda is.
utazásszervezés utazási iroda robinson Tours